钦定古今图书集成/明伦汇编/交谊典/第042卷 > 《与刘德修》前人
## 钦定古今图书集成/明伦汇编/交谊典/第042卷 > 《与刘德修》前人

方念久不闻动静，忽阅《邸报》，有房陵之行，为之怅然，
寝食俱废，累日不能自释，不审彼以何日就道？“自简
至房，道里几何？取道何州，阅几日而后至？风土气候，
不至甚异否？居处饮食，能便安否？官吏士民，颇知相
尊敬否？吾道之穷，一至于此。”然亦久知会有此事，但
不谓在目前耳。偶有鄂便，托刘公度转致此问，如有
的便，亦望得一书之报，使知动息，少慰远怀，千万之
幸。冯、李亦复不容。季章得郡，而名见《乃弟疏》中，恐亦
非久安者。李良仲鸿飞冥冥，使人深羡，第恨不得扣
其元中之趣，范文叔却幸未见物色，想亦深自晦也。
熹足弱气痞，已半年矣。策杖人扶，仅能略移跬步，而
腹胁胀满，不能俯案。观书作字，一切皆废，独于长者
未敢依例口占耳。数日又加右臂作痛，写字不成，衰
惫至此，无复久存之理。承教无期，尚冀以时，深为世
道自爱耳。熹随例纳禄，幸已得请，中间盖亦小有纷
纷，后虽粗定，然犹不免为之之累，亦可叹也。